CELEX: 32015R1360
Language: da
Date: 2015-08-04 00:00:00
Title: Rådets forordning (EU) 2015/1360 af 4. august 2015 om ændring af forordning (EU) nr. 407/2010 om oprettelse af en europæisk finansiel stabiliseringsmekanisme

7.8.2015   
            
            
               DA
            
            
               Den Europæiske Unions Tidende
            
            
               L 210/1
            
         RÅDETS FORORDNING (EU) 2015/1360
   af 4. august 2015
   om ændring af forordning (EU) nr. 407/2010 om oprettelse af en europæisk finansiel stabiliseringsmekanisme
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 122, stk. 2,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Graden af monetær og økonomisk integration i euroområdet er taget til de seneste år, og enhver finansiel støtte, der skal tildeles en medlemsstat, der har euroen som valuta, og som er i alvorlige finansielle vanskeligheder, vil være fordelagtig for den finansielle stabilitet i euroområdet som helhed.
            
         
               (2)
            
            
               Siden oprettelsen af den europæiske finansielle stabiliseringsmekanisme (EFSM) er der desuden ved Det Europæiske Råds afgørelse 2011/199/EU (1) blevet tilføjet et nyt stykke til traktatens artikel 136, der præciserer, under hvilke betingelser de medlemsstater, der har euroen som valuta, kan etablere en stabilitetsmekanisme for euroområdet. Den europæiske stabilitetsmekanisme (ESM) blev etableret af de medlemsstater, der har euroen som valuta, som den vigtigste stabilitetsmekanisme for euroområdet.
            
         
               (3)
            
            
               Der kan gennem EFSM ydes finansiel støtte fra Unionen til alle medlemsstater, forudsat at betingelserne i traktatens artikel 122, stk. 2, og i Rådets forordning (EU) nr. 407/2010 (2) er opfyldt. De risici, der knytter sig til en situation, hvor en medlemsstat mister markedsadgang, varierer imidlertid væsentligt afhængigt af, om den pågældende medlemsstat deltager i euroområdet eller ej. De potentielle negative afsmittende virkninger er betydeligt større for euroområdet, hvor en medlemsstat med finansielle vanskeligheder kan skabe risici for den finansielle stabilitet i euroområdet som helhed.
            
         
               (4)
            
            
               ESM bør i overensstemmelse med de aftalte regler herfor generelt være det finansielle instrument, der benyttes til at yde finansiel støtte til en medlemsstat, der har europen som valuta. Der kan dog være ekstraordinære situationer, hvor praktiske, proceduremæssige eller finansielle forhold taler for anvendelse af EFSM, normalt før eller sammen med finansiel støtte fra ESM. I disse situationer er det nødvendigt at overføre princippet om styrket solidaritet mellem de medlemsstater, der har euroen som valuta, som er en forudsætning for en velfungerende monetær union, til den finansielle støttemekanisme, der anvendes i henhold til EU-retten.
            
         
               (5)
            
            
               Under sådanne omstændigheder bør ny finansiel støtte fra Unionen til en medlemsstat, der har euroen som valuta, gøres betinget af, at der etableres ordninger, som sikrer, at medlemsstater, der ikke har euroen som valuta, modtager fuld kompensation, hvis en betaling udebliver inden for rammerne af EFSM, og dette medfører, at der anvendes midler fra Unionens almindelige budget, og/eller at Kommissionen må anmode om yderligere midler fra de medlemsstater, der ikke har euroen som valuta. Der bør også etableres passende ordninger for at sikre, at der ikke foretages overkompensation af medlemsstater, der ikke har euroen som valuta, når der sker aktivering af instrumenter til beskyttelse af Unionens almindelige budget, herunder inddrivelse af gæld, om nødvendigt ved modregning af fordringer og betalinger i et tidsrum.
            
         
               (6)
            
            
               EFSM-lån er garanteret af Unionens almindelige budget. Ved misligholdelse af et sådant lån kan Kommissionen anmode om yderligere midler, der overstiger Unionens aktiver, under hensyntagen til eventuelle overskydende kassebeholdninger, til at betale Unionens gæld. Europa-Parlamentets og Rådets forordning (EU, Euratom) nr. 966/2012 (3) og de detaljerede regler herfor fastsætter bestemmelser om instrumenter til beskyttelse af Unionens almindelige budget, herunder inddrivelse af gæld, om nødvendigt ved modregning af fordringer og betalinger i et tidsrum. Kommissionen vil gøre brug af disse instrumenter.
            
         
               (7)
            
            
               Enhver brug af EFSM med henblik på at sikre den finansielle stabilitet i en medlemsstat; der har euroen som valuta, vil blive gjort betinget af, at der er etableret ordninger, der sikrer, at medlemsstater, der ikke har euroen som valuta, ikke pådrager sig finansielle forpligtelser. Dette princip blev godkendt den 17. juli 2015 i en fælles erklæring fra Kommissionen og Rådet om brugen af EFSM.
            
         
               (8)
            
            
               Forordning (EU) nr. 407/2010 bør derfor ændres i overensstemmelse hermed —
            
         VEDTAGET DENNE FORORDNING:
   Artikel 1
   I artikel 3 i forordning (EU) nr. 407/2010 indsættes følgende stykke:
   
      »2a.   Hvis den støttemodtagende medlemsstat er en medlemsstat, der har euroen som valuta, gøres tildelingen af finansiel støtte fra Unionen betinget af vedtagelse af juridisk bindende bestemmelser, hvor der inden udbetaling af støtte er etableret en særlig ordning med henblik herpå, som sikrer, at medlemsstater, der ikke har euroen som valuta, straks modtager fuld kompensation for enhver forpligtelse, de måtte pådrage sig som følge af den støttemodtagende medlemsstats manglende evne til at tilbagebetale den finansielle støtte i overensstemmelse med vilkårene herfor.
      Der etableres ligeledes passende ordninger for at sikre, at der ikke foretages overkompensation af medlemsstater, der ikke har euroen som valuta, når der sker aktivering af instrumenter til beskyttelse af Unionens almindelige budget, herunder inddrivelse af gæld, om nødvendigt ved modregning af fordringer og betalinger i et tidsrum.«
   
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 4. august 2015.
      
         
            På Rådets vegne
         
         J. ASSELBORN
         
            Formand
         
      
   
   
      (1)  Det Europæiske Råds afgørelse 2011/199/EU af 25. marts 2011 om ændring af artikel 136 i traktaten om Den Europæiske Unions funktionsmåde med hensyn til en stabilitetsmekanisme for de medlemsstater, der har euroen som valuta (EUT L 91 af 6.4.2011, s. 1).
   
      (2)  Rådets forordning (EU) nr. 407/2010 af 11. maj 2010 om oprettelse af en europæisk finansiel stabiliseringsmekanisme (EUT L 118 af 12.5.2010, s. 1).
   
      (3)  Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1).